MUBA HOOLEKOGU KOOSOLEKU PROTOKOLL
Toimumisaeg: 24. august 2026 kell 17.00 – 18.45.
Toimumiskoht: Tallinna Muusika- ja Balletikool
Kohal: Sandra Kalmann, Aet Bergmann, Triin Upkin, Roland Jairus, Ivari Ilja, Diana Kaldoja, Alo Savi, Tiina Talts, Karolina Mürk, Mia-Simona Kaivo.
Kooli poolt: Piret Rips (direktor), Elen Raudsepp.
Puudusid: Janne-Liis Justi, Joonas Neumann.

PÄEVAKORD:
1. Muudatused põhikooli ja gümnaasiumi õppekavas klassikalise muusika suunal.
2. Õpilasesinduse töö tuleval õppeaastal (Mia-Simona Kaivo) – põhikirja muutmine, klassidest esindajate valimine, järgmise huvijuhi küsimus.
3. Direktori ja õppekorraldusjuhi informatsioon kooliaasta alguse kohta.
4. Direktori ja koolipidaja esindaja informatsioon kooli rahastuse ja selle muudatuste kohta.

1. Muudatused põhikooli ja gümnaasiumi õppekavas klassikalise muusika suunal
Klassikalise laulmise eriala gümnaasiumis:
– Võtta maha: koor 12. klassis – 2 kursust.
– Asendada: lauluteatri alused – 2 kursust G12-s alates 2026/27. õppeaastast.
– Täiendavalt lisada: itaalia keel – 3 kursust G10-s alates 2026/27. õppeaastast.
Üldklaver:
– 7.–11. klassis toimuvad tunnid õppeaasta lõpuni.
– Akordioni erialal võetakse üldklaver õppekavast välja nii põhikoolis kui gümnaasiumis.
– 12. klassis on üldklaver valikaine (v.a KJ, LA ja KO erialad), mida võimaldatakse põhjendatud avalduse alusel õpilastele, kellel on kõrgharidustasemel edasiõppimiseks vaja sooritada sisseastumiskatse klaveris.
Raudsepp: neid muudatusi arutati kevadises õppenõukogus ja diskussiooni tulemusel võtsid õpetajad need vastu.
Kaivo: kas itaalia keel on ainult klassikalise laulu õpilastele?
Raudsepp: jah. Klassikalises laulmises õpitakse kõike koos kutseõppega.
Ilja: kas direktoril on ka finantskalkulatsioon?
Rips: need rühmad lähevad kokku kutseõppe rühmaga ega too seega lisakulusid.
Kalmann: kas lauljad võivad vabatahtlikult kooris laulda?
Raudsepp: jah, kuid peavad selle oma erialaõpetajaga läbi arutama.
Raudsepp: 7.–11. klassini toimuksid üldklaveri tunnid õppeaasta lõpuni üks tund nädalas. Akordioni erialal, kus on tegemist juba klahvpilliga, ei ole üldklaveri oskus eraldi vajalik ja see võetakse õppekavast välja. 12. klassis on üldklaver valikaine nendele õpilastele, kes soovivad astuda järgmisele haridustasemele ja kellel on tarvis sisseastumiskatsel klaverit mängida.
Hoolekogu otsus: hoolekogu toetab nende muudatuste sisseviimist. Vastuhääli ei ole.

2. Õpilasesinduse töö tuleval õppeaastal
Kaivo: Õpilasesindus on kahanenud – alles on vaid neli liiget. MUBA ÕE põhikiri ei ole seadusega kooskõlas ning augusti lõpuks valmib uus põhikiri. Septembris saadetakse see õpilastele, kes saavad arvamust avaldada. Palve: igas klassis tuleks valida 2–3 esindajat ÕE-sse.
Kalmann: mis klassist alates?
Bergmann: seadus näeb ette, et alates 1. klassist. 
Upkin: kas kõik klassid peavad ÕE-s esindatud olema?
Bergmann: seadus näeb ette, et kõik peavad olema kaasatud. ÕE mõte ei ole üksnes ürituste korraldamine, vaid olla õpilaste hääletoru.
Kaivo: seni on ÕE olnud väga iseseisev; edaspidi peaks tekkima kontakt ja koostöö õpetajate ning juhtkonnaga. Soovime, et õpilastel oleks julgust meie poole pöörduda ning oma probleeme ja arvamusi ÕE kaudu avaldada.
Mürk: kas ÕE peaks valima ka esindajad hoolekogusse?
Bergmann: jah.
Mürk: teen ettepaneku, et õpilastele tuleks enne selgitada, mis on ÕE, mis on selle sisu ja millega see tegeleb.
Kaivo: võin ise korraldada kokkusaamise ja selgitada, mida ÕE teeb.
Rips: ÕE-ga hakkab tegelema uus huvijuht, kellega praegu käivad läbirääkimised.
Mürk: meie põhikirjas on kirjas, et õpilane saab hoolekoguga ühendust võtta – kas see käib läbi ÕE?
Bergmann: see peaks nii käima.
Mürk: soovitan siis panna MUBA kodulehele ka hoolekogu liikmete kontaktid. Ja veel – ma ei saa esindada 1. klassi, sest mul puudub selle huvigrupiga kontakt.
Talts: reaalsuses lähevad algklasside lapsed oma murega ikka klassijuhataja juurde – tema võiks olla see kommunikaator.

3. Direktori ja õppekorraldusjuhi informatsioon kooliaasta alguse kohta
Rips: kooliaasta algab 1. septembril kell 12.00 aktusega, seejärel toimuvad osakondade kogunemised ja koosolekud.
Bergmann: millal valmib tunniplaan?
Raudsepp: veidi läheb aega; loodame selle nädala lõpuks valmis saada.
Bergmann: kas peredele tuleb ka teade, et tunniplaan on valmis?
Raudsepp: jah. Seda saab vaadata ka broneerimissüsteemist. 
Bergmann: Vanematel ei ole ligipääsu broneerimissüsteemile. Tunniplaan peaks olema kättesaadav peredele. Kas koolil on võimalik vormistada tunniplaanid klassidele pdf-formaadis?
Raudsepp: Sel juhul peame siiski tegema kõigile vanematele ligipääsu Tahvlisse. Koolil ei ole ressurssi, et tunniplaane peredele vormistada.
Raudsepp: Lisaks on tulemas muudatus: ruumidesse pääseb edaspidi ainult siis, kui need on broneeritud.
Kaivo: kas on mõeldud ka olukorrale, kus inimene ei broneeri, kuid läheb ikkagi klassi?
Raudsepp: suurem probleem on kahjuks see, et ruumides tehakse pahandusi. Oluline on klass broneerida – siis on ülevaade, kes on millises klassis olnud. – Veel tuleb üks muudatus: Uuest õppeaastast on muudetud põhikooli klasside nimetusi, A-klass (põhikoolis kuni 26 õpilast), kus õpivad klassikalise muusika õpilased, ja B-klass, kus õpivad nii balleti, rütmimuusika kui ka klassikalise muusika õpilased.
Bergmann: kas projektinädal tuleb?
Raudsepp: tuleb detsembri alguses. Samal ajal toimub pianistidel Eesti Kõla.

4. Direktori ja koolipidaja esindaja informatsioon kooli rahastuse ja selle muudatuste kohta
Rips: seni toimunud kokkhoiumeetmed on tingitud kooli rahastuse muutumisest alates käesoleva aasta 1. jaanuarist. Muutunud on pearaha süsteem: 4333 eurot 1.–6. klassini ja 6499 eurot 7.–12. klassini ning kutseõppes; see summa käib erialaainete kohta.
Talts: kuidas motiveerida üldainete õpetajaid MUBA-s õpetama – teie kui koolipidaja vaates? Kuidas peaks sellise eelarvega nii spetsiifilist kooli üleval pidama?
Savi: sellele on keeruline vastata, sest ma ei ole MUBA direktor. MUBA-le ja Ellerile makstakse kolm korda rohkem kui teistele koolidele. Me toimime nii, nagu määrusega on ette nähtud.
Rips: Meie kooli mure on see, et meil on väga palju individuaaltunde. Nüüdsest ei saa valikainena enam valida individuaaltunde, vaid ainult rühmaaineid. Otsime juurde ka uusi, odavamaid erialasid.

Õpilaskodu tasulisuse küsimus
Rips: Õpilaskodu muutub kõigile tasuliseks. Õpilaskodu kulude hulgas on palgakulud, samuti teise õpilaskodu rent. Teistes koolides on õpilaskodud samuti tasulised. Edaspidi on tasud järgmised: põhikooli õpilane 100 eurot kuus, gümnaasiumi- ja kutseõppe õpilane 120 eurot kuus.
Raudsepp: Tasu tõttu ei ole õpilaskodus elamisest loobutud. Mõlema ühiselamu peale on kokku 122 kohta. Tasuline on ka teine ühiselamu.
Hoolekogu otsus: hoolekogu toetab ühehäälselt õpilaskodu tasuliseks muutmist.
